О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредби члана 97. тачка 2. Устава, према којој Република Србија уређује и обезбеђује, између осталог, остваривање и заштиту слобода и права грађана, као и одговорност и санкције за повреду слобода и права грађана утврђених Уставом. Такође, чланом 21. став 3. Устава забрањена је свака дискриминација, непосредна или посредна, по било ком основу, а нарочито по основу pace, пола, националне припадности, друштвеног порекла, рођења, вероисповести, политичког или другог уверења, имовинског стања, културе, језика, старости и психичког или физичког инвалидитета.

II. РАЗЛОЗИ ЗА ДОНОШЕЊЕ ЗАКОНА

Република Србија донела је 2009. године Закон о забрани дискриминације („Службени гласник РС”, број 22/09), којим је уредила општу забрану дискриминације, облике дискриминације, поступке заштите од дискриминације, као и установљење Повереника за заштиту равноправности као самосталног државног органа, независног у обављању послова утврђених овим законом.

Током вођења преговора о чланству Републике Србије у Европској унији (ЕУ) уочено је да се постојећим решењима Закона о забрани дискриминације не достижу заједничке тековине и да није у пуној мери усаглашен са релевантним законодавством ЕУ на шта је Европска комисија у више наврата указала. Осим тога, надлежна уговорна тела УН за економска, социјална и културна права, као и за људска права, истакли су потребу институционалног јачања заштите од дискриминације. Стога се приступило усаглашавању одредби Закона о забрани дискриминације са правним инструментима ЕУ, односно: 1) Директивом 2000/43/ЕЗ од 29. јуна 2000. године о спровођењу принципа једнаког поступања без обзира на расно или етничко порекло, и 2) Директивом 2000/78/ЕЗ од 27. новембра 2000. године о општем оквиру за једнако поступање са грађанима приликом запошљавања и на раду. Такође, текст основног Закона било је неопходно ускладити са одредбама Закона о прекршајима (,,Службени гласник РС”, бр. 65/13, 13/16, 98/16 – одлука УС, 91/19 и 91/19 – др. закон).

Због тога је Министарство за људска и мањинска права и друштвени дијалог у чијем су делокругу, између осталог, послови државне управе везани за антидискриминациону политику у складу са одредбама члана 12. став 3. Закона о министарствима („Службени гласник РС”, број 128/20), приступило припреми измена и допуна Закона на основу текста, који је израдило претходно надлежно министарство (Министарство за рад, запошљавање, борачка и социјална питања) у сарадњи са Повереником за заштиту равноправности (даље у тексту: Повереник) и Министарством правде. Након две дебате о Предлогу измена и допуна закона, које је организовао Повереник и на којима су учествовали представници државних органа, истакнути професори, судије, стручњаци у области забране дискриминације и представници организација цивилног друштва (ЈУКОМ и Београдски центар за људска права), као и на основу мишљења добијеног од Европске Комисије у марту 2018. године – израђен је текст Предлога закона о изменама и допунама Закона о забрани дискриминације, који се од 4. до 23. марта 2021. године налазио на јавној расправи. Измене и допуне односе се на 28 постојећих чланова Закона о забрани дискриминације, а основном тексту додата су и 3 нова члана.

III. ОБЈАШЊЕЊЕ ОСНОВНИХ ПРAВНИХ ИНСТИТУТА И ПОЈЕДИНАЧНИХ РЕШЕЊА

Чланом 1. мења се члан 2. став 1. тачка 4. Закона о забрани дискриминације тако што се речи: „другу организацију којој је“ замењују речима: „другу организацију, односно лице којем је” у циљу усаглашавања одредби постојећег акта са нормама других закона донетих након ступања на снагу Закона о забрани дискриминације, а који проширују круг лица на која се могу пренети јавна овлашћења, односно утврђују могућност да се јавна овлашћења могу пренети и на физичка лица под условима прописаним законом, а пре свега она лица, наведена релевантним одредбама Закона о јавном бележништву („Службени гласник РС”, бр. 31/11, 85/12, 19/13, 55/14 – др. закон, 93/14 – др. закон, 121/14, 6/15 и 106/15). Такође је додата и дефиниција „послодавца”.

Чланом 2. предвиђена је измена члана 5. Закона ради укључивања и појмовног одређења „навођења на дискриминацију” као облика дискриминације и дефинисања „сегрегације”.

Чланом 3. мења се члан 7. Закона и врши потпуно усклађивање дефиниције посредне дискриминације са законодавством ЕУ.

Чланом 4. мења се члан 8. Закона којим је прописан изузетак од повреде начела једнаких права и обавеза на начин усклађен са прописима ЕУ.

Чланом 5. утврђује се текст дефиниције сексуалног узнемиравања у складу са законодавством ЕУ и врши измена члана 12. Закона, као и усклађивање са одредбом члана 182а Кривичног законика („Службени гласник РС”, бр. 85/05, 88/05 – исправка, 107/05 – исправка, 72/09, 111/09, 121/12, 104/13, 108/14, 94/16 и 35/19).

У члану 6. извршена је измена члана 13. додавањем: „сексуалне оријентације”, „старосног доба” и „сегрегације” као тешких облика дискриминације.

Чланом 7. у члан 14. основног Закона додаје се нови став о обавезама послодаваца за спровођење мера у заштити од дискриминације, као и органа јавне власти у вези са сарадњом са Повереником за заштиту равноправности код доношења нових прописа у области спречавања дискриминације.

У члану 8. регулише се забрана дискриминаторског поступања службеног лица.

Чланом 9. мења се члан 20. тако да гласи: „Дискриминација на основу пола, рода и родног идентитета” и уз већ постојећи „пол” додају „род и родни идентитет”.

Чланом 10. мења се члан 22. додавањем: „инвалидитету, сексуалној оријентацији, родном идентитету, полним карактеристикама, етничком пореклу, националној припадности.ˮ

Чланом 11. додаје се став 3. у члан 23. Закона, којим су дефинисани случајеви постављања посебних услова на основу старосног доба, који се не сматрају дискриминацијом у области запошљавања на начин усклађен са прописима ЕУ.

Чланом 12. додаје се нови члан 27а који гласи: „Дискриминација у области становања”.

Чланом 13. додаје се нови став 8. у члану 30. Закона о забрани дискриминације којим је ближе дефинисан поступак избора Повереника.

У члану 14. који се односи на члан 32. Закона о забрани дискриминације дефинисан је помоћник који ће замењивати повереника.

Чланом 15. измењен је текст члана 33. Закона, којим су проширене надлежност Повереника ради јачања његове улоге.

Чланом 16. обавља се измена текста члана 35. Закона и прецизира улога удружења или организација које се баве заштитом људских права у заштити од дискриминације.

Чланом 17. мења се члан 36. Закона и наводе случајеви у којима Повереник не поступа.

Чланом 18. мења се члан 37. Закона о забрани дискриминације, којим се уређује поступање Повереника приликом утврђивања чињеничног стања.

Чланом 19. мења се члан 38. Закона, који се односи на поступак преговарања ради постизања споразума, који предлаже Повереник, а који је ближе уређен одредбама Закона о посредовању у решавању спорова („Службени гласник РС”, број 55/14).

Чланом 20. додају се два нова чл. 40а и 40б у текст Закона о забрани дискриминације, којима се прописује обавеза и начин вођења евиденције о предметима насталим у поступцима пред Повереником и евидентирање судских одлука у предметима за заштиту од дискриминације, који се достављају Поверенику ради успостављања система евиденције за заштиту од дискриминације.

Чланом 21. додају се ст. 3 и 4. у члан 45. Закона у вези са коришћењем статистичких података, односно матичних евиденција и административних регистара ради доказивања чињеница у погледу којих странке сносе терет доказивања.

Чланом 22. мењају се чл. 50–60. Закона ради усклађивања са одредбама из Закона о прекршајима у смислу повећања новчаних казни, односно законског минимума и максимума износа новчаних казни.

Чланом 23. додају се „род и родни идентитет или због промене пола” у члан 55.

Чланом 24. додаје се „или их дискриминише због сексуалне оријентације.ˮ у члан 56. основног Закона

Чланом 25. се мења члан 57. став 1. основног Закона додавањем речи: „здравственом стању, инвалидитету, сексуалној оријентацији, родном идентитету, полним карактеристикама, етничком пореклу, националној припадности.”

Чланом 26. се у члан 59. став 1. основног Закона додаје „или синдикалној организацијиˮ.

Чланом 27. регулише се доношење подзаконског акта у року од 6 месеци од дана ступања на снагу Закона о изменама и допунама Закона о забрани дискриминације, који доноси министар надлежан за људска права.

Чланом 28. регулисано је да ће се поступци започети пре ступања на снагу овог закона окончати по одредбама Закона о забрани дискриминације од 2009. године.

Чланом 29. предвиђено је да Закон о изменама и допунама Закона о забрани дискриминације ступа на снагу осмог дана од дана објављивања у „Службеном гласнику Републике Србије”.

IV. ФИНАНСИЈСКА СРЕДСТВА ПОТРЕБНА ЗА СПРОВОЂЕЊЕ ЗАКОНА

За спровођење овог закона у 2021. години нису потребна финансијска средства. Планирање и обезбеђивање средстава у 2022. и 2023. години ће се вршити у складу  са билансним могућностима буџета Републике Србије и лимитима одређеним од стране Министарства финансија.